Ved pressemødet om Danmarks gradvise åbning i mandags gentog statsministeren begrundelserne for nedlukningen. Men hvorfor ikke fortælle, at vi nu ved, at mange af de forhold, der skabte tragedien i Sydeuropa, ikke er til stede i det danske samfund? Det er ikke nedlukningen alene, der er skyld i, at det ikke gik grassat herhjemme. Vores samfundsforhold spiller en stor rolle.

Sverige er presset, men landets statsepidemiolog, Anders Tegnell, har tilsyneladende forstået, at vi i Norden ikke får italienske tilstande. Jeg forstår ikke, hvorfor statsministeren ikke taler angsten ned.

Influenza accepterer vi som et livsvilkår og opdateres ikke om daglige antal dødsfald – næsten 3.000 ulykkelige influenzarelaterede dødsfald havde vi i den værste sæson de sidste 10 år i 2017/18. Et tal, der desværre ikke vil adskille sig væsentligt fra de forventede corona-relaterede dødsfald uanset svensk eller dansk tilgang. Det er kun et spørgsmål om tid og hvor længe, man vil holde den sårbare del af befolkningen på ensomhedens pinebænk.